M. Fedor, poslanec: (2008-04-10):
Moja prvá interpelácia smeruje na predsedu vlády Slovenskej republiky. Chcem požiadať predsedu vlády, aby objasnil a vysvetlil zmätok, ktorý panuje vo vyjadreniach popredných vládnych a štátnych činiteľov ohľadne budovania radaru na území Českej republiky. Žiadam o vysvetlenie predsedu vlády, pretože za tento zmätok je zjavne zodpovedný v najvyššej miere práve on. Predseda vlády z vlastnej iniciatívy často hovorí o neprijateľnosti inštalácie protiraketových komponentov v našom susedstve. A hovorí o nej jazykom a štýlom, ktorý v Európe ani v Aliancii, teda v civilizovanom západnom svete nemá obdobu. Premiérove postoje iniciatívne prevzal aj minister hospodárstva signifikantne a paradoxne zároveň práve pri príležitosti návštevy podpredsedu ruskej vlády. Zdá sa, akoby sa premiér aj minister hospodárstva spoločne a nerozdielne predbiehali v ústretových vyjadreniach voči Ruskej federácii. Mali by nám vysvetliť, čo očakávajú ako reciprocitu tohto konania. Minister hospodárstva dáva svojimi podpornými výrokmi celej situácii korunu, keď hovorí, citujem: „Ide o našu bezpečnosť, nejde nám o politiku, ktorá sa vedie v Česku a Poľsku.“ Koniec citátu. Teda presný opak toho, čo tvrdia vládni predstavitelia v Českej republike, Poľsku a naši ďalší spojenci alebo napríklad aj ministri zahraničných vecí a obrany Slovenskej republiky. To, že dvaja predstavitelia vlády začnú zastávať pozície tretej strany Ruskej federácie a nie našich najbližších spojencov a susedov je nielen neakceptovateľné, ale aj ťažko uveriteľné. Mali by nám povedať, koho záujem chránia. V otázkach našej bezpečnosti sa páčivá politika štyroch svetových strán nemôže uplatniť a ak, tak iba ako figový list, nie ako snaha vylepšiť bezpečnosť našej vlasti. V otázke bezpečnosti sa môže uplatniť len politika priorít. A v tých by sme mali mať jasno. Určite tak jasno, aby slovenský premiér nielen nehrozil našich najbližších spojencom raketami niekoho iného, ale aby ich aj zreteľne a jasne podporil. Kto teda robí záujmom štátu nebezpečnú kvázi populistickú politiku v tejto dôležitej otázke? Prečo premiér vo svojom vystúpení v Českej televízii minulý týždeň v nedeľu navádzal prezidenta Gašparoviča, aby na samite NATO v Bukurešti nepodporil našich najbližších spojencov a susedov. Ak majú naši najbližší spojenci jasno v otázkach hrozieb zaistenia bezpečnosti pre seba samých, ale aj pre širšie spoločenstvo nás nevynímajúc, prečo premiér nedokáže dbať o základný štátny záujem našej vlasti? A čo budú naši možno nadšene prorusky dvaja vládni predstavitelia robiť a hovoriť, ak sa, nebodaj, dohodne spoločný postup v tejto otázke, tak ako tomu nasvedčujú informácie z rokovaní medzi USA a Ruskom. Absurdnosť postojov slovenského premiéra v otázke výstavby systému protiraketových základní na území susedných štátov azda najlepšie ilustruje postoj prezidenta Slovenskej republiky, ktorý minulý týždeň vyhlásil, že ani nie je v silách Slovenska zabrániť tomuto zámeru a bilaterálnej iniciatíve medzi USA a Poľskom, respektíve Českom. Dovoľte mi preto položiť nasledovné otázky predsedovi vlády. Po prvé. Súhlasíte, pán predseda vlády, so stanoviskom Ministerstva zahraničných vecí Slovenskej republiky, že, citujem zo stanoviska: „Spojené štáty, Česká republika a Poľsko sú blízki spojenci Slovenskej republiky a členovia NATO. Preto sme presvedčení, že všetky kroky, ktoré podnikajú, sú zamerané na zlepšenie bezpečnosti v Európe a celom transatlantickom priestore?“ Po druhé. Kedy sa slovenská vláda na svojom rokovaní zaoberala  problematikou radaru na českom území a aké sú závery tohto rokovania? Po tretie. Myslíte si, pán premiér, že  je v záujme Slovenska, aby nepodporilo  našich najbližších susedov  a spojencov a aby uprednostňovalo deklarované záujmy Ruskej federácie?  Ďakujem za pozornosť. Druhou interpeláciou by som sa rád obrátil na  pána ministra dopravy, pôšt a telekomunikácií  pána Vážneho. Vážený pán minister, vláda si stanovila výstavbu nových diaľnic za svoju prioritu, nebudem sa teraz venovať stále otáznejším termínom a problematickým výberom dodávateľov. Som však presvedčený, že by sme sa mali starať nielen o výstavbu nových, ale aj bezpečnosť tých diaľnic, ktoré sú už v prevádzke. Nielen diaľnic, ale aj rýchlostných ciest. Na mnohých desiatkach  kilometrov chýba súvislé oplotenie, ktoré by zabránilo pohybu lesných zvierat po týchto komunikáciách. Pravidelne sa na miestach, kde takéto oplotenie chýba, stávajú vážne dopravné nehody často so smrteľnými dôsledkami. V tejto súvislosti vás, pán minister, chcem interpelovať nasledujúcimi otázkami. Po prvé. Ako plánujete riešiť absenciu oplotenia popri už fungujúcich diaľniciach a rýchlostných komunikáciách, čo priamo ohrozuje životy účastníkov cestnej premávky? Po druhé. Koľko prostriedkov plánujete vyčleniť na opravu poškodených oplotení a doplnení úsekov súvislým plotom pri už fungujúcich diaľniciach a rýchlostných cestách v najbližších rokoch? Koľko kilometrov ciest sa stane potom bezpečnejšími. Ďakujem za pozornosť.